Papersnake/gushiwen huggingface dataset:
淩虚台
苏轼（宋代）

才高多感激，道直无往还。不如此台上，举酒邀青山。

青山虽云此，似亦识公颜。崩腾赴幽赏，披豁露天悭。

落日衔翠壁，暮云点烟鬟。浩歌清兴发，放意末礼删。

是时岁云暮，微雪洒袍斑。吏退迹如扫，宾来勇跻攀。

台前飞雁过，台上雕弓弯。联翩向空坠，一笑惊尘寰。
柬于连平南溟索香海棠花二首 其一
陈恭尹（清代）

草木文章日以滋，奇香美色尽于诗。使君搜句穷天壤，异物嵇含尚未知。
木末亭拜方正学先生像
屈大均（明代）

宗臣遗像在，对越孝陵云。周礼难为国，姬公竟负君。

龙蛇迷旷野，日月在孤坟。莫问三杨事，忠良道各分。
梅宪副天逸阁
欧大任（明代）

宣州草阁傍山开，家是都官旧姓梅。宛水雪从江涨下，敬亭云向郡城来。

清尊自许能逃世，华发宁论未尽才。谁羡诸荀名汉代，高阳今更表崔嵬。
颜侍郎挽词
楼钥（宋代）

宴坐勿庵上，睎颜亦是颜。
平心真似水，立说信如山。
屡拥皇华节，盍登清禁班。
始终无玷阙，风裁许谁攀。
潞公与梅圣俞论古人有纯用平声字为诗如枯桑
郑刚中（宋代）

案上具笔砚，砌下秀菊杞。
我顾乏大屋，尚赖有此尔。
狼山观海
晓青（清代）

一片濛濛太古色，翠凤青鸾开羽翼。扪萝蹑屐步步奇，天地文章入胸臆。

松桧森凉鸟道悬，凌空素手挥云烟。僧伽塔中悄无语，缥缈风铃时一喧。

楼台炜煌逼天阙，近海犹疑蜃气结。洄混灏溃穷秘区，此中洲岛难分别。

天水微茫古至今，飓风涛滚当昼阴。却瞻向望两失据，骇慄胆魄神骎骎。

蓬莱仙山渺何许，我欲从之学轻举。长揖尘氛谢世人，眼前龌龊将辞汝。
观溪流
利登（宋代）

西山连夕雨，涨此百尺浑。
怒涛响半空，气可飘昆仑。
一朝势力尽，枯苇有不能。
洋洋溟渤宽，终古无亏盈。
题徐渊子环碧亭亭有茶山曾先生诗
陆游（宋代）

茶山丈人厌嚣哗，幅巾每访博士家，小亭谈笑不知暮，往往城上闻吹笳。
兴来杰作粲珠璧，岁久妙墨亡龙蛇。
郎君弟子多白发，回头日月如奔车。
徐卿赤城古仙子，十年四海推才华。
览观陈迹喜不寐，旋补罅漏支倾斜。
曲池还浸古来月，丛莽忽见当时花。
重题旧句照高栋，力振风雅排淫哇。
席间紵袍已散鹄，堂上讲鼓初停挝。
速宜力置竹叶酒，不用更瀹桃花茶。
马伏波请征蛮据鞍矍铄时年六十一陆鸿渐景陵
郑刚中（宋代）

去年寥落征鞍急，矍铄殊非马伏波。
今此有缘希陆羽，暮途求佛又何如。
及第后送家兄游蜀
李远（唐代）

人谁无远别，此别意多违。正鹄虽言中，冥鸿不共飞。

玉京烟雨断，巴国梦魂归。若过严家濑，殷勤看钓矶。
龙山会 其一 南丰登高
赵以夫（宋代）

重整登高屐。群玉峰头，万里秋无极。远山青欲滴。

新雁过、缥缈孤云天北。烟入小桥低，水痕退、寒流澄碧。

对佳辰，惊心客里，鬓丝堪摘。

风流晋宋诸贤，骑台龙山，俯仰皆陈迹。凭阑看落日。

嗟往事、唯有黄花如昔。醉袖舞西风，任教笑、参差凫舄。

但回首、东篱久负，有谁知得。
菩萨蛮 其七 石溪鸥伴
李佩金（清代）

荻花冷淡清溪畔。一痕晴雪苍烟晚。浅石枕中流。盟鸥矶水头。

菱歌何处起。知在芦丛里。波涽半江蓝。纤云弄远天。
送卢次楩赴留都谒陆仪部与绳
谢榛（明代）

有客清狂倒角巾，江湖未老报恩身。夕阳满地还驱马，秋水连天几问津。

家在中原闻白雁，赋成南浦对青蘋。仙郎共醉金陵酒，不羡风流六代人。
同舍弟展拜先陇
吴静（清代）

远望松楸已泫然，行行到此泪如泉。牛眠未竟先人志，马鬣还须后嗣贤。

且喜孤儿能绩学，可怜弱女不延年。《泷冈阡表》清门事，仗尔他年笔似椽。
阊门外登溪船五首
杨万里（宋代）

选甚天时晴未晴，舟行终是胜山行。
蓬收雨点斜偏好，枕惯波声梦不惊。
幸自车徒小休息，又闻鼓笛闹将迎。
偶然回首来时路，一夜霜毛一倍生。
伤进士谢庭皓
徐夤（唐代）

献书犹未达明君，何事先游岱岳云。

惟有春风护冤魄，与生青草盖孤坟。
横山
刘倓（宋代）

五更一霎清明雨，晓雾梨花梦白云。
半岭肩舆犹兀兀，一杯卯酒尚曛曛。
偈颂一百三十三首 其六十八
释居简（宋代）

量才补职，修德养闲。一动一静，妙转机关，辉天鉴地许谁看。
王阳
吕本中（宋代）

王阳作黄金，才了车马费。苦身邀声名，未免遗俗累。

何如陶渊明，萧散尘世外。公田二顷馀，觅酒偿一醉。

高风久寂寞，斯文若旒缀。白眼看世人，此意渠不会。
赠鹭
陆游（宋代）

雪衣飞去莫匆匆，小住滩前伴钓篷。
禹庙兰亭三十里，相逢多在暮烟中。
拙斋
释居简（宋代）

大巧曾闻窃得灵，主司关籥镇随身。巧还有尽无如拙，却笑天孙未识真。
何季皋司理故人也作诗见相勉意二首
戴复古（宋代）

梅花庾岭外，别是一山川。
那使民无讼，须知狱有冤。
心常存正直，法不尚平反。
于氏缘何事，阴功到子孙。
邵阳界上同友人山行
史弥宁（宋代）

杜宇声中历翠微，涧泉决决演幽奇。
与君笑入白云去，柱杖前头尽是诗。
送迁客
周弼（宋代）

自谓别离难会面，如何此地又相寻。
往来云物他乡意，轻薄风相久客心。
夜雨泥涂三里郭，夕阳烟火数家林。
送君好去加餐饭，莫听哀猿彻晓吟。
感事
冯班（清代）

风景当前漫抚膺，东南忍见杞天倾。龙盘王气山空在，马渡江潮水未平。

谁致倒戈攻铁瓮，更闻降孽掠芜城。谢安王导惟丘墓，天堑徒萦十万兵。
秋池
张耒（宋代）

平生落寞意，况此秋池侧。
寒水静无波，衰荷委余碧。
萧萧动风鬓，照影感新白。
来往双浴凫，尔生真自得。
运使兵部以某驰想林泉拙诗言志荐承属和曲有褒嘉今复致谢
文彦博（宋代）

为忆伊川坞，因成洛社吟。永言聊见志，真赏得知心。

黼绣频加饰，夔牙屡振音。传家同秘宝，不啻满籯金。
孟子·齐人妻妾
陈普（宋代）

箪瓢门柝不堪贫，奴婢甘心自屈身。
驷马高车光郡国，看来等是乞墦人。
代鹤答
白居易（唐代）

鹰爪攫鸡鸡肋折，鹘拳蹴雁雁头垂。

何如敛翅水边立，飞上云松栖稳枝。
仲春初十日大雪
王嗣晖（清代）

东风未若北风冷，春日风声势何猛。大雪纷纷天外来，乾坤散作冰壶影。

天公玉戏真轻匀，人间哀乐何不均。貂裘兽炭尚呼酒，岂问街头寒馀人。

东家寒毡夜苦读，西家纺织一何促。公等围炉更不闻，沈沈清夜度歌曲。

曲中亦有哀乐声，昨日沈醉今日醒。项王气尽乌江上，赤帝江山今亦更。

可怜世上儿，复此纷相争。吾持长剑发悲啸，斗酒十千还独倾。

不唱《行路难》，不求青史留姓名。但愿世间冷热不到我，长歌来去一身轻。
再简林子夫
敖陶孙（宋代）

糟丘酒无时，释麺云涛翻。
前身阮步兵，搜句急追奔。
诗清酒更阮，自扣玻璃盆。
缅怀君家翁，满怀蟠虞轩。
职当调九鼎，小却护北门。
胸中补衮线，岂但民瘼痊。
胡为坐海山，揖客通寒温。
边庭失细大，益我愁思繁。
今君富文采，色正语不喧。
念我死尘壒，妙语为返魂。
班班古罍洗，一笑三家村。
熹次延之年兄韵敬题绍德庵真如轩写呈伯时季路二兄
朱熹（宋代）

先生可是爱吾庐，来往邻庵几闰馀。柏下竟开千岁室，竹间犹插万签书。

悲凉共识临风处，游戏谁知落笔初。寄语山灵勤守护，莫将题柱比相如。
题古木寒禽
童冀（明代）

野雀下庭柯，裴徊弄清影。岂无上林枝，爱此山月冷。
次达子升清明感怀韵
林弼（明代）

暂停不停风撼树，欲收未收雨阁花。一百五日寒食节，二千馀里游子家。

朱雀桥边少语燕，黄鹤楼下多鸣鸦。人生有酒莫滴土，无钱且向西邻赊。
泛湖十绝句 其十
陈造（宋代）

楼前行客竞昂头，楼上齐声唱石州。衮遍实催犹未彻，暑风晴月各新秋。
十三日出赵园观花
蔡襄（宋代）

水际开花千万窠，初莺时逐丽入歌。
欲知太守行春乐，只向东城得最多。
闺情 其二 闺情
高适（唐代）

不须推道委人猜，只是君心自不开。今夜闺门凭莫闭，孤魂拟向梦中来。
孤愤篇挽王山人叔承八百字
胡应麟（明代）

千秋布衣才，往往专一壑。穷年觅五字，埳阱观海若。

唐维襄阳孟，间代推制作。嵬峨洞庭句，元气摄林薄。

五季宋及元，馀音噪乌鹊。非无二三子，天授惭磊落。

有明卢楠氏，骚些首恢拓。途遵长卿辙，步蹑左徒躅。

幽鞠及拟招，囹圄盛删削。诗歌遂非长，风雅久寂寞。

茫茫鹿门绪，一线缀寥廓。王生起菰芦，名姓早飞跃。

弱冠游燕齐，强龄走京索。长怀济时念，雅抱经世略。

无媒耻白玉，草莽甘落魄。禹穴翻图书，尧天弄耕凿。

傲诞偕东方，曼衍类南郭。敢为兰陵论，偏究漆园学。

神来把觚翰，六艺尽糟粕。竦身出阛阓，攘臂脱篱落。

四唐入经营，六代佐伸缩。大篇竞飞扬，短什互沈著。

星河昼璀璨，雷雨夕喷薄。混沌迷雕镂，震旦困笼络。

铿锵鸾鹄鸣，突矫虎兕攫。名姓聚倡楼，老将镇戎幕。

张公两神物，所向失盘错。太华三芙蓉，秀色照广莫。

怀中但一刺，尘冠翳竹箨。时无孔文举，竟尔徒入洛。

维时岁申酉，芒鞋试行脚。访我兰阴陌，孤航载停泊。

披襟发长啸，搏帽吐清谑。易水双湛沦，夷门两嚄唶。

结交讵同裴，登仙俨偕郭。平原十日馀，绿尊间翠杓。

微诚泄中夜，万古对斟酌。明时遘何李，天心寄鸣铎。

人豪琅琊公，乾坤纵挥霍。继起维奉常，词林创新薙。

斯文幸未丧，大雅竟谁托。吾意甘沈冥，君才实磅礴。

无双国士韩，常胜冠军霍。鹿失馀中原，龙腾绝大漠。

历下穷高华，成都侈宏博。勉哉曹溪钵，毋令一士谔。

沈吟感子意，踟蹰复前却。明灯彻晓漏，撩乱烛花落。

仓皇嵇阮契，竟爽范张约。垂虹亭下浪，浩淼阻越舶。

一别俄十霜，邂逅弇山阁。尔衰背欲鲐，余瘦膝乘鹤。

吞声话故旧，丧逝捷飞藿。起舞中自疑，放歌久仍愕。

眷言怀故栖，荏苒理归橐。河梁白日堕，一苇迅雕鹗。

伊余骨伶俜，念汝神矍铄。相期保玉体，赤松问灵药。

胡为两竖子，膏肓恣燔灼。虚传段璋句，竟坐杜陵疟。

生平褐衣贵，不受帝王爵。大鸟来沧溟，神虬去碧落。

百身定奚赎，九原亮难作。嗟彼志与蜍，牖下饱狐貉。

维汝赋颂声，巀嵲表衡霍。居然布衣雄，八面控繁弱。

修文亦地下，玉楼富丘索。遮须奉新盟，眭邃赴前诺。

缅余昔遇汝，臭味恍荃药。玄宗各讽咏，妙理递酬酢。

濠上回周施，江东析昉约。朱弦断流水，阳春咽冥漠。

荒阡月三尺，破冢云半椁。参差迹已陈，宛转梦如昨。

夜台觅青莲，携手共杯勺。老柏鸣鸺鹠，枯松照熠爝。

谈天怅邹衍，掷地怆孙绰。生刍愧晚暮，永闭石门钥。

白杨号悲风，万叠斗萧索。昆崙眇何处，南面醉王乐。
与李绍祖刘文潜饮酒
晁公溯（宋代）

刘我我所敬，未尝言嗫嚅。
李我我所畏，气豪才有余。
自昔得二我，重之比璠璵。
喜今至是邦，乃与二我俱。
刘我忽告行，具舟下东吴。
念欲相挽留，佐我治文忆。
天台望其来，交章满公车。
李我复继往，刺史亲题舆。
似云日延伫，正此州家须。
二我古益友，终岁可与居。
一朝舍我去，别泪湿襟裾。
昨者
张耒（宋代）

昨者飞雹几破屋，颇说四郊妨麦熟。
十日霖雨一日晴，泥潦漫漫不容足。
凄风寒凉肃肌骨，五月更衣初秋服。
草木伤摧亦可怜，造物凭陵竟何欲。
阴阳错行成疫疠，君子慎疾防寒燠。
荒凉穷巷幸无他，更勤高眠饱饘粥。
游梅山寺
杨侃（南北朝）

出郭尘路断，登舟鹫岭通。
楼台花屿上，钟梵水天中。
石磴班春藓，松门韵晚风。
蒪丝惹轻楫，云锦散遥空。
竹迳连茶坞，山亭对药丛。
却输湖畔叟，朝夕访支公。
次郑太玉见寄韵
唐庚（宋代）

度外归期未要论，故山石笋自高蹲。他时名誉牛心炙，晚岁穷空犊鼻裈。

君有诗书兼画绝，我无德爵但年尊。音尘不继应相悉，万事而今付默存。
赠延平太守沈君景明之任
湛若水（明代）

五马何刺史，天曹照延平。因君履贤地，令我思齐生。

毫釐千里履，终古有馀情。为我拜其墓，因之扣天灵。

天灵自不远，参前或倚衡。之子怀明德，煌煌曜福星。

以兹照民隐，三载治功成。
贾鹿泉屡约一出小诗代行十首 其九
陈杰（宋代）

释老新来各有宗，四民最惜一民穷。挽回世道能无在，主张斯文尽属公。
句
罗处约（宋代）

无风烟焰直。
江行怀古 其二
裘曰修（清代）

江左开基后，人争艳霸图。衣冠垂六姓，襟带到三吴。

对客挥谭尘，当筵击唾壶。风流与割据，此意久荒芜。
和三月二十一日游海云
吕陶（宋代）

玉节重来镇此州，暂驱千骑上峰头。春阑好为良辰惜，俗乐谁知急景流。

山色也疑今日盛，物情浑胜昔年游。登临赋咏知难再，持语乡人早借留。
卷末偶题三首
郑谷（唐代）

一卷疏芜一百篇，名成未敢暂忘筌。
何如海日生残夜，一句能令万古传。

七岁侍行湖外去，岳阳楼上敢题诗。
如今寒晚无功业，何以胜任国士知。

一第由来是出身，垂名俱为国风陈。
此生若不知骚雅，孤宦如何作近臣。
春日怀古 其四
释重显（宋代）

门外春将半，幽禽语共新。宝陀岩上客，应笑未归人。
上马当山神
王昌龄（唐代）

青骢一匹昆崙牵，奏上大王不取钱。直为猛风波滚骤，莫怪昌龄不下船。
泊祁阳县
李昌祺（明代）

峭壁悬崖百转滩，奔流砥石响潺湲。驿征遥指天边树，诗境频看雨后山。

香稻垂花当夏熟，芰荷折柄近秋残。自怜不及澄潭水，静照孤云野鹤还。
竹枝
白居易（唐代）

竹枝苦怨怨何人，
夜静山空歇又闻。
蛮儿巴女齐声唱，
愁杀江南病使君。
和杨公济钱塘西湖百题 其三十五 白云峰
郭祥正（宋代）

湖上峰争碧，此峰多白云。雪霜难辨色，鸥鹭亦迷群。
句
晏殊（宋代）

竹醉人还醉，蚕眠我亦眠。
社饮
陆游（宋代）

世上升沉一辘轳，古来成败几樗蒱？试看大醉称贤相，始信常樗是鄙夫。
起舞非无垂白伴，暮归仍有枕髦扶。
即今不乏丹青手，谁画三山社饮图？
送李梦间赴浙东仓
徐侨（宋代）

帝遣轺车重，深怀浙水东。
幽崖须烈日，寒谷倚春风。
惠达摧奸里，功浮按职中。
活人千百万，归报□□宫。
答刘竞
张籍（唐代）

刘君久被时抛掷，老向城中作选人。

昨日街西相近住，每来存问老夫身。
次韵亭上人长沙雪中怀古二首 其二
释德洪（宋代）

数峰江上晓不见，指点先烦楖标条。却望苍崖寻折干，偃松梢重压龙腰。
再次赠张学录韵十诗
陈造（宋代）

再说可双璧，斗酒或西凉。
索饭仰屋梁，付子瘿木床。
闰月五日题武夷
陈宓（宋代）

武夷精舍果何如，名字流传动八区。
大隐山前溪五曲，一间茅屋与谁居。
菩萨蛮 新岁舟中望山
周寿昌（清代）

冬冬腊鼓催年罢，江波碧泻春如画。春到已多时，梅花知不知。

山色随江掩，尽被东风染。染得绿生生，一层深一层。
陈道士乞颂
释慧远（宋代）

先生道妙一时传，我亦随机叩两端。
拈却司农无字印，百川从此绝波澜。
李莼客同年用山谷以双井茶寄子瞻诗韵叠寄三首依韵奉答 其三
赵铭（清代）

吾衰屡婴子桑疾，老去欲焚王寿书。袖中往往得诗简，美人睡起新弄珠。

丁香花发春满除，海棠娇艳雏鬟如。迟君不来苦相忆，何日载酒寻杯湖。
社寮杂诗 其十九
吴廷华（清代）

墘窦门边淡水隈，溪流如箭浪如雷。魁藤一线风摇曳，飞渡何须蟒甲来。
次徐相公韵十首·老将
释行海（宋代）

战曾无甲马无鞍，谏猎书生贱武官。
每忆云中擒虏健，几番雪里枕戈寒。
箙留响箭机心在，袍损团花血点乾。
间拍旧弓怜臂力，更怜西北战场宽。
后秋思五言五首 其三
方回（元代）

黄陈今不作，天地少诗人。不是诗人少，诗人未必真。
南溪山居秋日睡起
杨万里（宋代）

客至从嗔不著冠，起来信手揽书看。
小蜂得计欺侬睡，偷饮晴窗砚滴乾。
禅人写余真求赞 其二
释慧方（宋代）

古松怪石，全体是我。若谓一如，莫教话堕。
采芹亭
方蒙仲（宋代）

洲墅楼前眼界新，杜园池馆更迥萦。
是中一景偏真率，觉得溪山却浑成。
柯山杂诗四首
张耒（宋代）

断涧横桥卧古槎，晚鸡鸣处有人家。
山头月出疏钟断，江上风高落雁斜。
寿臧文刚医者父伯英翁八十
曹义（明代）

有客有客栖东蒙，庞眉皓首颜如童。风流不异渭川老，矍铄宛如商山翁。

少年学得卢扁术，济人利物多阴德。橘井香泉涵碧空，杏林花雾蒸春色。

昨宵南极散光芒，天开华旦呈嘉祥。人生七十古来少，年登八帙尤非常。

寿既高兮聿多福，阶下芝兰何簇簇。玉斝频斟寿酒香，綵衣戏舞春风馥。

春风堂上列华筵，筵前称寿来群仙。丹桃满盘竟何祝，愿与龟鹤同遐年。
寄怀舒碣石进士
梁可澜（明代）

凄凄倦客况风尘，卧听寒暄入夜分。归梦故园疑是鹿，野心尘夜懒于云。

酒钱近有苏司业，粱肉其如郑广文。风雪萧萧多闭户，教人无赖忆夫君。
白鹤观
虞集（元代）

白鹤山人如鹤白，自抱山樽留过客。
要看修竹万琅，更对名花过雪色。
山樽本出山下泉，过客醉去山人眠。
客亦是鹤君莫笑，重来更待三千年。
涞水行为同年甘耕道赋
李茹旻（清代）

涞水涓涓绕仙县，百里山川接畿甸。秋晚冬初雉兔肥，邑人相诫出矰罥。

御坊锦衣韝臂来，恶如哮虎怒雷电。竞栖大厦架赝隼，四逐居民如雀燕。

鸡豚刍豆供给空，仓囷瓶罍搜括遍。拿攫鞭箠任牙爪，人命何如草菅贱。

牧奔令走趋下风，谁能奋臂三相援。强项令君来何迟，百鍊之刚今始见。

受辞执法急追捕，豪奴走匿心胆战。东方千骑疾驰归，期门四姓呼亲串。

交通朝右肆巧诋，切肤上愬滋摇煽。诏下文武尚书省，廷慰诸曹参决谳。

供奉岂有五坊儿，逢迎类多三语掾。佥云此令宜罢斥，文致其辜工锻鍊。

令君直气不稍贬，逝将解组吾何恋。独赖天子真圣明，烛照万里谁能眩。

况乃宵旰忧黎元，守令皆由亲拣选。岂令若辈恣狂逞，反将良牧加严谴。

近习交谤徒尔为，爰书奏报空盈卷。亲为平反斥其私，更于令君有深眷。

涞水民争祝万年，叩阍声达蓬莱殿。夹道欢迎父母归，家家买酒出钗钏。

从此安堵更无虞，有巢我居田我佃。呜呼令君有如此，一时旁州皆尔羡。

安得公辈十数人，参错天下为方面。
九里风帆
陈翰（清代）

九里一瞬耳，风墙叶叶轻。若知倾侧险，只有半帆平。
西江月·我欲只言清净
马钰（金朝）

我欲只言清净，恐人入道徘徊。阐扬龙虎去还来。初地多便奇怪。我倦论持婴姹，恐人别意胡猜。谁知男子产婴孩。回首自然悟解。
官满趋朝留滞吴门即事书怀十首
仲并（宋代）

门外烟花看不厌，东风故为客开帘。
如今乐极思畴昔，长是春深未解严。
岁暮林居杂咏三首 其二
安志文（清代）

数椽茅屋著衰翁，枯竹荒烟日夜风。冻雀打团霜拂树，饥乌吊影月横空。

只将疏懒求安乐，那有文章学送穷。笑看儿童喧里巷，击□傩鼓隔墙东。
刘立德同年赴淝州幕
宋祁（宋代）

春榜连题千佛经，两藩交辟滞弓旌。
幕中仍是红莲客，门下今为玉筍生。
林逗楚风披醉衽，浪摇淮月渍离缨。
归来上赋趋行在，足继西豪旧弟兄。
奉酬鲁望见答鱼笺之什
皮日休（唐代）

轻如隐起腻如饴，除却鲛工解制稀。欲写恐成河伯诏，

试裁疑是水仙衣。毫端白獭脂犹湿，指下冰蚕子欲飞。

若用莫将闲处去，好题春思赠江妃。
桃花
叶茵（宋代）

漫山高下武陵花，一片红酣散晚霞。
要识当时秦晋事，隔溪修竹两三家。
歌扇
赵文昌（宋代）

媚娘巧作贯珠㗋，画扇团团半掩羞。唱到春山小颦处，一轮明月为花愁。
颂古四十八首
释慧开（宋代）

过去堕坑堑，回来却被坏。
者此尾巴子，直是甚奇怪。
明融
杨简（宋代）

妙绝虚明万里光，融融静静渺茫茫。
其间变化无踪迹，却有方茫与短长。
仰首看空閒顾盼，聚头窃语足商量。
竹稍忽作潇然韵，正是云门第一章。
赠冯慕冈华省衷何玉岘南还 其四
张萱（明代）

尚书闻已授，孤愤未须申。始识雷霆怒，终为天地仁。

黄沙虚请室，白日照累臣。为寄豺狼语，埋轮尚有人。
客有遗予注辇国鹦鹉素服黄冠语音甚清慧此国在海西距中州四十一万里舟行半道过西王母三年乃远番禺也
刘敞（宋代）

四十万里外，孤舟天与邻。应誇王母使，更遇越裳人。

素质宜姑射，黄冠即羽民。那将笼禽比，萧洒绝埃尘。
柬张问甫使君
李攀龙（明代）

裘马当时满汉关，故人谁不羡红颜。只今湖海穷相傍，可道风尘老自闲。

伏枕此身惟浊酒，拂衣何处不青山。与君俱作漂零客，容易今年断往还。
失调名
黄庭坚（宋代）

旧家杨柳依依绿，长锁春来庭院。
清晓登无相浮屠上有东坡书
李彭（宋代）

窈窈龙蛇穴窟宽，淮山楚水绕栏干。儋州宰木应摇落，八法犹参星斗寒。
永遇乐·春情
解昉（宋代）

风暖莺娇，露浓花重，天气和煦。院落烟收，垂杨舞困，无奈堆金缕。谁家巧纵，青楼弦管，惹起梦云情绪。忆当时、纹衾粲枕，未尝暂孤鸳侣。
芳菲易老，故人难聚，到此翻成轻误。阆苑仙遥，蛮笺纵写，何计传深诉。青山绿水，古今长在，惟有旧欢何处。空赢得、斜阳暮草，淡烟细雨。
金明池·琼苑金池
佚名（宋代）

琼苑金池，青门紫陌，似雪杨花满路。云日淡、天低昼永，过三点、两点细雨。好花枝、半出墙头，似怅望、芳草王孙何处。更水绕人家，桥当门巷，燕燕莺莺飞舞。
怎得东君长为主，把绿鬓朱颜，一时留住。佳人唱、金衣莫惜，才子倒、玉山休诉。况春来、倍觉伤心，念故国情多，新年愁苦。纵宝马嘶风，红尘拂面，也则寻芳归去。
师黯以彭甘五子为寄因怀四明园中此果甚多偶成长句以为谢
苏舜钦（宋代）

忆向江东太守园，猗猗甘树蔽前轩。风摇玉蕊霏微落，霜发金衣委坠繁。

枕畔冷香通醉梦，齿边馀味涤吟魂。天彭路远无因得，犹赖君心记旧恩。
醉桃源
王庭（宋代）

朱门映柳画帘垂。门前闻马嘶。主人新著绿袍归。天恩下玉墀。

凭翠袖，捻花枝。劝教人醉时。请君听唱碧云词。倒倾金屈卮。
次韵李子京宋城道中诗三首 其三
葛胜仲（宋代）

积累三冬学，淹通万古程。孤高吴子札，该洽蜀君平。

曹事今司李，官封近接瀛。公侯阶有渐，五斗未容轻。
满庭芳 其二 芦花
董俞（清代）

岸暝侵云，江深妒雪，萧萧声遍秋风。伤心客路，摇落正相同。

十月江南暮景，空凝望、烟雨冥濛。谁为伴，鸥汀紫蓼，渔舍更丹枫。

孤蓬。还夜泊，一声残笛，数点离鸿。更怜他寂寞，露蕊霜丛。

偶尔斜阳影里，还误认、柳絮漫空。青山外，平波渺渺，几欲泣途穷。
兰阳八景
陈淑均（清代）

一湾三十里平沙，笑指雕题近水家。雁起芦边秋涨阔，花疏蓼外夕阳斜。

溪光润带禾千顷，洞口流交树八叉。盼到月眉围尽处，恍疑晚市聚鱼虾。
由支硎至天平
王嘉禄（清代）

凌晨冲雨行，篮舆纵遐眺。转转入深山，愈转山愈峭。

沙黄由磴寒，林丹阴壑曜。但觉四壁高，已忘乱峰奥。

宿雾补僧衣，惊飙堕客帽。颓崖贴紫花，虚厂缘碧茑。

平芜独鸟翻，澄潭万松倒。纡回入石门，呀然豁一窍。

中行颇坦平，涓涓滴飞瀑。屋近荒鸡鸣，林深饿鸱叫。

前望天平山，身随白云到。
老范善画牛有学为八牛图者一犊在前又置一童
曾丰（宋代）

谁谓群牛戏写真，犊前牝后更精神。
不知老牯心枯淡，岂有将身作化身。
游张公洞二首 其一
沈晖（明代）

湖父镇前春系船，张公洞里去寻仙。青山绿水真如画，紫笋红菇不论钱。
五老峰坐夏
戒显（清代）

五峰绝顶缚枯禅，静夏何人叩榻前。忽地雾来山尽缟，半空泉落屋如船。

朱曦气散松杉国，白日寒生洞壑天。缥缈万层尘望断，那知僧定万松颠。
题章秀才画山水鱼龙
姚勉（宋代）

章生画中师，神秀蟠心胸。儿时学山水，近复能鱼龙。

拂素欲画时，默吮南山松。斯须景与物，以次生笔锋。

画出巧安排，咫尺千万重。阴晴弄明晦，近远分淡浓。

雪月清瘦屿，烟雨朦胧峰。有时作江湖，万派俱朝宗。

云涛汹澎湃，雪屋惊奔冲。风平坦如掌，皱縠浮溶溶。

因水鱼更巧，回翻态从容。翻荷猛跳珠，聚藻相噞喁。

中有化龙鲤，静伺机便逢。天门露头角，滃滃祥云从。

看君此四画，众史特奴佣。当知各有意，不特誇纤秾。

丈夫抱膝时，清乐山水供。观鱼或濠上，笑倚临流筇。

一朝蜕鳞鬣，屣脱尘泥踪。甘霖泽四海，霓望慰九农。
赠周文都
陈献章（明代）

十年两别君，一别一回老。问药朱陵游，吾兹恨不早。

平生忧乐心，相对各倾倒。远别望眼昏，浮云不堪扫。
梅花集句 其一一八
李龏（金朝）

蜂撩蝶嬲不相饶，二月春风似剪刀。可惜屈原吟泽日，不并香草入离骚。
古从军行（七首）
王逢（元代）

大钧播万物，无言自功成。
郦生掉寸舌，不智遭鼎烹。
非熊为王师，饭牛惭客卿。
辕门鼓角动，整驾河汉横。
庆元二年皇后册宝十三首 其四
郊庙朝会歌辞（宋代）

帟旒云舒，金秀充庭。璇卫銮华，茜佩垂𦀚。皇容熙备，柔仪顺承。

三宫齐欢，万福昭膺。
青玉案
佚名（宋代）

更憔悴、羞人见。
芦台四景 其二 南岩瀑布
马政（明代）

界破城南万顷田，猿啼鹤唳自年年。拾遗几度溪头过，犹见余波浸碧天。
送周挹斋相君再召
范景文（明代）

绛车花拥草烟和，海宇风传尽舞歌。辅弼星明销孛茀，岱宗云舞灌江河。

功铭鼎釜书今续，玉称身腰发未皤。从此杞人无过计，补天晓看五云多。
教子诗
余良弼（宋代）

白发无凭吾老矣，青春不再汝知乎。
年将弱冠非童子，学不成知岂丈夫。
幸有明窗并净几，何劳凿壁与编蒲。
功成欲自殊头角，记取韩公训阿符。
晚山
吴锡畴（宋代）

晚山欣静对，杳杳碧无垠。
病叶明残照，飞鸿带断云。
自怜麋鹿性，宜入鹭鸥群。
世路多殊辙，升沈迹已分。
游栖霞寺
张翚（唐代）

跻险入幽林，翠微含竹殿。泉声无休歇，山色时隐见。

潮来杂风雨，梅落成霜霰。一从方外游，顿觉尘心变。
卞忠烈公墓
李之仪（宋代）

丛篁灌木丽霜晴，忠孝岩岩父子名。举扇西风虽自洁，受遗不至亦何情。
依韵和宋次道学士紫宸早谒
梅尧臣（宋代）

陆生声誉在云间，来预簪裾谒帝颜。
冠剑有客夔与禼，文章全帝马兼班。
耽耽玉宇龙缠栋，蔼蔼金铺兽啮环。
却出常衙殿前过，戟衣风动自相攀。
秋日江居
潘玙（宋代）

家枕沧江住，西风卷暮秋。
云行天欲动，潮长屋如浮。
落叶悬渔网，斜阳满客舟。
吟成谁管领，拍手唤沙鸥。
松关
陈斗南（清代）

连天叠翠护名山，谁辟松阴数亩间。隐映危楼残戍险，参差鸟亩暮樵还。

昂藏不逐星霜老，崛强潜消岁月閒。待看龙蟠风雨夜，依稀百二古秦关。
和余庆长老春十首 其九
释德洪（宋代）

旧游新事两关身，花下清晨吉𠸻频。野步寻梅曾共乐，夜诗联鼎愿相因。
对镜
刘兼（唐代）

青镜重磨照白须，白须撚闲意何如。故园迢递千山外，

荒郡淹留四载馀。风送竹声侵枕簟，月移花影过庭除。

秋霜满领难消释，莫读离骚失意书。
过铁佛寺怀古
黄标（清代）

为探幽意过西郭，古寺曾闻此地偏。黄叶路深埋断碣，黑云兵尽散荒烟。

当年淮右雄藩镇，今日吴宫拱墓田。凭眺不堪惆怅处，半林疏影石坛边。
夏夜露坐偶书且勉同学子
陈文蔚（宋代）

人生邂逅如岐路，南北东西忽离聚。渊明本赋归去来，保社乃今随所寓。

读书不杂嚣尘声，好在园林最幽处。朱桥跨出林阴外，一水绕庭将绿护。

有时小立凭危栏，临风不忍空归去。矧逢暑夕远灯火，杖策月林时散步。

更深每与二三子，辍寐每为清景驻。山高望望北斗低，花香拂拂南薰度。

拟将胸次涤河汉，不管衣巾湿风露。清谈未必真废事，言下应当有微悟。

不妨俯仰更观察，此意直须起训诂。郊墟次第新凉入，自可灯窗穷入暮。

凡人努力在年少，老大悲伤欲何诉。嗟予学古虽有志，蹭蹬独为一生误。

鸢鱼性分信机浅，风月情怀乃天赋。归哉要结园绮徒，清夜团栾绕庭树。
如梦令·落叶西风满地
刘辰翁（宋代）

落叶西风满地。独宿琼楼丹桂。孤影抱蟾寒，寄与月明千里。休寄。休寄。粟粟蕊珠心碎。
一丛花 为尤悔庵悼亡
李良年（清代）

梦中钗镜石湖滨。书到却伤神。细君不待东方朔，负诙谐、割肉金门。

织字销沉，炉香断绝，簇蝶冷湘裙。

法曹花照挽车人。曾倚塞垣春。重题柿叶翻时句，楚兰红、何处招魂。

五夜朝衫，一灯佛史，莫漫染啼痕。
示獠奴阿段
杜甫（唐代）

山木苍苍落日曛，竹竿褭褭细泉分。郡人入夜争馀沥，

竖子寻源独不闻。病渴三更回白首，传声一注湿青云。

曾惊陶侃胡奴异，怪尔常穿虎豹群。
刘公任侍郎比乞法名示之以妙通兹承佳偈因和以答
释守卓（宋代）

法法彰全妙，心心祇自通。迥然分木迹，廓尔绝边中。

谛了名斯立，安行实所从。大哉无事事，裴运有孤风。
记事
陆龟蒙（唐代）

本作渔钓徒，心将遂疏放。苦为饥寒累，未得恣闲畅。

去年十二月，身住霅溪上。病里贺丰登，鸡豚聊馈饷。

巍峨卞山雪，凝冽不可向。瘦骨倍加寒，徒为厚缯纩。

晴来露青霭，千仞缺寻丈。卧恐玉华销，时时推枕望。

虽然营卫困，亦觉精神王。把笔强题诗，粗言瑰怪状。

吴兴郑太守，文律颇清壮。凤尾与鲸牙，纷披落杂唱。

缄书寄城内，搪突无以况。料峭采莲船，纵横簸天浪。

方倾谢公酒，忽值庄生丧。默默阻音徽，临风但惆怅。

春归迨秋末，固自婴微恙。岁晏弗躬亲，何由免欺诳。

今来观刈获，乃在松江并。门外两潮过，波澜光荡漾。

都缘新卜筑，是事皆草创。尔后如有年，还应惬微尚。

天高气味爽，野迥襟怀旷。感物动牢愁，愤时频肮脏。

平生乐篇翰，至老安敢忘。骏骨正牵盐，玄文终覆酱。

嗟今多赤舌，见善惟蔽谤。忖度大为防，涵容宽作量。

图书筐簏外，关眼皆賸长。饿隶亦胜无，薄田家所仰。

稍离饥寒患，学古真可强。圣道庶经营，世途多踉跄。

近闻天子诏，复许私酝酿。促使舂酒材，呼儿具盆盎。

宵长拥吟褐，日晏开书幌。我醉卿可还，陶然似元亮。
夏日二首
张耒（宋代）

诗书老去信无功，偷得闲宫许养慵。
山影当庭初转日，水声穿竹自来风。
晚催萱蕊昏还敛，日射榴房午更红。
览物赋诗成底事，萧萧双鬓欲衰翁。
看小舟除萍二首
杨万里（宋代）

花伴吟哦柳伴行，生憎庭外晚衙声。
独携便面巡荷沼，自课兰舟掠水萍。
和石苍舒喜雨
李复（宋代）

元佑丁卯春，旱日透地赤。
三农失岁事，嗷嗷嗟艰食。
宸心动恻怛，祠祷驰星驿。
张图绘玄龟，探穴求苍蜴。
荒潭几挈瓶，方坛徒舞觋。
神龙忽应求，飞洒自前夕。
荡涤六合清，万物湔蒸疫。
阴阳有沴气，备御须多术。
圣人不罪岁，能助天地力。
风流仍叔诗，宣王中兴日。
喜雨呈安国
张栻（宋代）

望岁民心切，为霖帝力均。
崇朝变炎暑，举目尽清新。
坎坎连村鼓，熙熙万室春。
北窗凉枕簟，安稳到闲人。
过村店有感
陆游（宋代）

细篾络丹柿，枯篱悬碧花。
炊烟生旅灶，野水漱寒沙。
栖鸟争投树，归牛自识家。
恍然游蜀路，搔首忆天涯。
送春
华岳（宋代）

留春无计奈春何，九十过眼如飞梭。
三分二分风雨尔，十日九日愁闷呵。
风前飞絮政无数，雨后落花全不多。
争如买酒速相就，君自起舞吾能歌。
过终南柳处士
卢纶（唐代）

五老正相寻，围棋到煮金。石摧丹井闭，月过洞门深。

猿鸟三时下，藤萝十里阴。绿泉多草气，青壁少花林。

自愧非仙侣，何言见道心。悠哉宿山口，雷雨夜沈沈。
宋。大岘
孙元晏（唐代）

大岘才过喜可知，指空言已副心期。

公孙计策嗟无用，天与南朝作霸基。
入山二首
陈与义（宋代）

出山复入山，路随溪水转。
东风不惜花，一暮都开遍。
东山逢徐灵胎
薛雪（清代）

相值东峰下，相看鬓欲霜。年华共流转，意气独飞扬。

四座惊瞻顾，连城且蕴藏。如余空说剑，无路扫欃枪。
和公实早行二首
卷刚中（宋代）

客子发中夜，小炉香半存。
病躯凭瘦马，残梦过前村。
柳近和风紧，尘高望月昏。
何时展书卷，竹屋对朝暾。
归故山
胡翰（明代）

西阜高见日，今朝故山里。
万木风已微，白云忽孤起。
池边记昔风，城郭无人至。
三秋相望深，独抱悠悠意。
出郭怀所亲，复上桥南路。
大田美多稼，嘉泽何愆度。
人皆望秋实，凄其已风露。
策杖陂中风，低佪亦奚故？
雨后喜苏谢二子载酒过酌池上
区怀年（明代）

一春风色黯，花月兴全孤。何处巢云侣，搴芳来玉壶。

清言狎奇石，小摘出新蒲。愁事为君迸，淹留逮夕乌。
独处二首
陆游（宋代）

蓬门终日闭，寂寂少人声。
纳禄知身贵，传家觉责轻。
朝餐烹芋糁，夜坐爇松明。
划却弹棋局，此心如砥平。
东湖晚步洪恩桥海棠洞三首
陈杰（宋代）

雪前一枝玉出墙，独立小桥风信香。
烂霞晴日炙蔫锦，十里輭红人若狂。
送僧
姚镛（宋代）

去结茅堂霅水边，晓行持钵落花天。得钱未用栽松本，先买溪南旧石田。
次韵噩无梦楩用堂吴中倡和佳什
丁复（元代）

二客当时共泊舟，何人清夜独垂钩。刘郎爵土方诸将，严子生涯老一裘。

万里关河空怅望，百年江海尽嬉游。而今岂但忘机甚，也得头颅似白沤。
清江引·弃微名去来心快哉
贯云石（元代）

弃微名去来心快哉，一笑白云外。知音三五人，痛饮何妨碍？醉袍袖舞嫌天地窄。
吊齐斋先生尚书文节倪公
程公许（宋代）

仕道昔有训，退处非为名。
齐竽醉聒耳，虞弦自希声。
清波贯霅苕，空翠浮弁衡。
图史足怡悦，风月无将迎。
生世我已后，景行宁忘情。
昂昂雞群鹤，慰我双眼明。
时宰生日诗六首 其二
周紫芝（宋代）

轩皇出御世，垂拱坐法宫。时闻康衢间，处处歌儿童。

霓旌旋羽盖，问道来崆峒。天师广成子，道实与帝同。

一言忽相契，四海俱同风。天师初何言，涿鹿未为功。

盖以清净福，下浃寰区中。君臣俱好生，自然格苍穹。

天道本好还，报以归其躬。一千二百岁，此寿何由穷。
郑枢密生日五首 其一
张纲（宋代）

黄阁曾居百辟尊，经纶相业满乾坤。化行风雨年年节，恩到桑麻处处村。

付与斗枢深拱极，安排鼎铉再调元。赞襄好为苍生计，天子文思纳尽言。
送李中丞赴辰州
韩翃（唐代）

白羽逐青丝，翩翩南下时。巴人迎道路，蛮帅引旌旗。

暮雨山开少，秋江叶落迟。功成益地日，应见竹郎祠。
是日大雨水涨
方回（元代）

三桥北畔清湖水，双塔西边晓日楼。
展转愈知吾事拙，因循复作半年留。
海风石首随潮上，梅雨航船入市浮。
时节不殊荣悴异，腐儒杯酒暂忘忧。
妾薄命·为曾南丰作
陈师道（宋代）

主家十二楼，一身当三千。
古来妾薄命，事主不尽年。
起舞为主寿，相送南阳阡。
忍著主衣裳，为人作春妍。
有声当彻天，有泪当彻泉。
死者恐无知，妾身长自怜。

叶落风不起，山空花自红。
捐世不待老，惠妾无其终。
一死尚可忍，百岁何当穷？
天地岂不宽？妾身自不容。
死者如有知，杀身以相从。
向来歌舞地，夜雨鸣寒蛩。
次韵白莲
陈镒（明代）

素质天然不假妆，盈盈步入水云乡。前身曾结远公社，古制犹存屈子裳。

月佩有声沈水玉，冰肌无汗惬龙堂。夜深偏称清闲客，来共西池一味凉。
题萝壁山房
德祥（元代）

青萝壁下一僧房，长日惟烧片炷香。风在竹櫩人在定，鸟衔红柿落柴床。
东风第一枝 癸亥元旦喜雪，邀纫兰同作
杨芸（清代）

凤蜡烧残，鹅笙炙罢，艳雪珑珑催曙。画阑玉戏争妍，粉镜梅妆添妩。

裁云剪水，才幻出、满庭花雾。怪谢家、摹拟难工，唤作因风吹絮。

正百福、香奁索句。更七宝、琳华堪赋。压枝琼蕊齐开，按拍霓裳试舞。

银篝斜倚，恰一缕、麝薰微炷。认迷离、空外春痕，只在六花多处。
六月六日自城北还过深甫避暑
刘敞（宋代）

热不就恶木枝，渴不近盗泉水。自古有成言，念我还如此。

爱君井源百尺深，爱君庭树千里阴。相知岂计一饭报，长啸聊为猛虎吟。
雨霖铃（明皇幸西蜀）
李纲（宋代）

蛾眉修绿。正君王恩宠，曼舞丝竹。华清赐浴瑶甃，五家会处，花盈山谷。百里遗簪堕珥，尽宝钿珠玉。听突骑、鼙鼓声喧，寂寞霓裳羽衣曲。

金舆远幸匆匆速。奈六军不发人争目。明眸皓齿难恋，肠断处、绣囊犹馥。剑阁峥嵘，何况铃声，带雨相续。谩留与、千古伤神，尽入生绡幅。
同元瀚惟秦雨宿舟中怀惟起弟
徐熥（明代）

细雨扁舟泊近村，三人同卧亦销魂。谁怜此夜孤身客，山店残灯独掩门。
题控鳌亭
周紫芝（宋代）

神仙邈何许，仿佛在中天。弱水不可渡，况乃风引船。

六鳌戴三山，来此知何年。上有百尺楼，缥缈翔飞烟。

平生持巨钓，一举遂可连。以手控六鳌，于此相周旋。

可恨世俗眼，未识方壶仙。绝境不可到，望望空惘然。
甬东
张侃（宋代）

侵晨风雨闇城楼，渺渺蒲帆海尽头。远景暂烦双目送，清游不尽此生谋。

半杯绿蚁冲寒色，几个白鸥分客愁。相近梅开迟雪舞，肯容兴尽剡溪舟。
次韵赵德庄吏部休沐
范成大（宋代）

窈窕新堂好，委蛇夜直还。
遥知欹帽发，正奈卷帘山。
门外客姑去，窗前人对闲。
谁能乌帽底，尘土涴朱颜？
谒金门
吴潜（宋代）

庭垂箔。数点杨花飞落。倚遍阑干人寂寞。闲铺棋一角。

客里春寒偏觉。睡起春衫偏薄。想得故山猿共鹤。笑人身计错。
次韵子瞻发洪泽遇大风却还宿
苏辙（宋代）

昨夜宿洪泽，再来遂如归。
却行虽云拙，乘险谅亦非。
谁言淮阴近，阻此骇浪飞。
长风径千里，蛟蜃相因依。
眇然恃一叶，此势安可违。
冒涉彼何人，勇决生虑微。
欲速有不达，鱼腹岂足肥。
风帆尚可转，野庙谁能祈。
但当拥衾睡，慎闭窗与扉。
夜闻声尚恶，起视聊披衣。
咏賨城景物之胜
何熙志（宋代）

欲说賨城好，先夸方物妍。
金羹收稻后，红腊落梅前。
照座梨偏紫，堆盘荔更鲜。
雪滕尤异产，应不数花牋。
酬张长史诗
孔稚珪（南北朝）

同贫清风馆。
共素白云室。
客舍有怀
姚合（唐代）

旅人无事喜，终日思悠悠。逢酒嫌杯浅，寻书怕字稠。

贫来许钱圣，梦觉见身愁。寂寞中林下，饥鹰望到秋。
和永叔思滁州幽谷
韩维（宋代）

滁阳山水翳荒榛，公为开治物物新。
自作嘉名遍华榜，连题秀物入青岷。
泉声尚记岩寒夜，花思偏怜谷暖春。
绝境坐驰高兴动，安能碌碌久风尘。
新冬伤逝呈李殿丞
梅尧臣（宋代）

恶老今逼衰，孤寂仍足悲。
寒风一夜起，曩事无不思。
手泽在故物，默历非故时。
梦寐犹平常，反悟恨莫追。
人生苦情累，安得木石为。
赖有同舍郎，相语强解颐。
刘咸临秀才挽词 其二
释道潜（宋代）

异材擢阳阿，秀色方蔚然。侵寻掩众阜，屹屹上造天。

惊飙忽摧殒，中道虚弃捐。颜渊古称夭，道德今独妍。

何求拥肿为，无用徒永年。
侍从途中口号应制
阎朝隐（唐代）

疵贱出山东，忠贞任土风。因敷河朔藻，得奉洛阳宫。

一顾侍御史，再顾给事中。常愿粉肌骨，特答造化功。
龙眠居士画十六大阿罗汉赞 其十一
李纲（宋代）

宴坐便安，支颐握拳。一念不波，灵台湛然。婉彼胎禽，就掌取食。

了无惊猜，驯承恩力。
鹤翎白
杨循吉（明代）

何处仙胎脱缟衣，傲霜枝上弄清辉。可怜不得青田梦，几度临风秪欲飞。
座右铭
释守卓（宋代）

觉变则迷，识澄则悟。作止因依，生死交互。妙矣灵通，混然本素。

用与性齐，语与默寓。三世现前，十方顿赴。非知而知，不住而住。

永言大观，唯心是务。
山歌三首
白玉蟾（宋代）

人来人去唱歌行，只道灯明不月明。
月不如灯灯胜月，不消观月但观灯。
九月十日独游钟山
项安世（宋代）

天时少佳日，人事多婴怀。
选胜难两遇，卜征非一乖。
平生梦钟难，一月榜秦淮。
半世迹方近，三旬心始谐。
允哲兹游艰，果谅此日佳。
高秋净平麓，暖景融阴崖。
时丁酬酢暇，心适烦纡排。
出郭玄笋舆，陟巘青芒鞋。
志塔勇重屋，竺水环方阶。
水末但尘壁，定林堆断柴。
谁为好事者，尚丁双诗牌。
想见廊庙姿，骑驴渡松钗。
玄思入秋骨，高情渺天涯。
傥无经世迹，胜韵谁得偕。
因观夔禹难，始悟巢许侪。
旅怀
刘威（唐代）

物态人心渐渺茫，十年徒学钓沧浪。老将何面还吾土，

梦有惊魂在楚乡。自是一身嫌苟合，谁怜今日欲佯狂。

无名无位却无事，醉落乌纱卧夕阳。
夜泊南桥移樽桥上玩月
郭谏臣（明代）

湖上风生席，帆收月满船。桥临芳树杪，酒送白云边。

春老花将尽，宵分客未眠。故人同话旧，潦倒醉青毡。
醉歌
于芳洲（清代）

夷齐死于名，蹠蹻死于利。一笑古来人，多为名利系。

古人已矣醉埃尘，不如饮酒全吾真。酒酣梦入醉乡去，忽复捞月沧江滨。

觉来不问此何日，一声长啸通天津。
樟亭双樱树
白居易（唐代）

南馆西轩两树樱，春条长足夏阴成。

素华朱实今虽尽，碧叶风来别有情。
和家君早寒之什
程颢（宋代）

满地清霜结晓寒，平明飞霰洒柴关。乍凭酒力温肌骨，陡觉风威著面颜。

闾里相呼泥北户，牛羊收牧下前山。急须趁日藏薪炭，冻后高枝不易攀。
岁暮送舍人
武元衡（唐代）

边城岁暮望乡关，身逐戎旌未得还。

欲别临岐无限泪，故园花发寄君攀。
送张宣义之官越幕二首
王安石（宋代）

会稽游宦乡，海物错句章。
土润箭萌美，水甘茶串香。
今君诚暂屈，他日恐难忘。
唯有西兴渡，灵胥或怒张。
送倪敦复 其二
徐积（宋代）

连朝送客经三日，每夜忘眠约数更。枕上寻船无梦去，窗间望月有诗成。

莫愁病叟添愁思，为恐行人趁晓晴。急送村醪追后乘，要教饮处忆南城。
徵招
张炎（宋代）

秋风吹碎江南树，石床自听流水。别鹤不归来，引悲风千里。馀水犹在耳。有谁识、醉翁深意。去国情怀，草枯沙远，尚鸣山鬼。客里。可消忧，人间世、寥寥几年无此。杏老古坛荒，把凄凉空指。心尘聊更洗。傍何处、竹边松底。共良夜，白月纷纷，领一天清气。
武昌江汉亭忆南轩
章采（宋代）

亭下双来绿玉虬，岷嶓万里会吴头。
江穿南北天心过，汉接东吴地脉流。
水上龙争方一梦，山中鹊起已千秋。
张刘精爽知何在，安得同来赋远游。
铜坑看梅花作
王世贞（明代）

望来千玉缀烟萝，一水维梢香气多。峡坼峨眉全拥雪，风回洛浦半凌波。

渔人只自能寻楚，水部于今不姓何。惆怅角声催暝色，醉归还和陇头歌。
偈颂七十六首
释师观（宋代）

光阴何太疾，如白驹过隙。
惟有衲僧家，日日是好日。
雨中花 其一 下汴月夜
毛滂（宋代）

寒浸东倾不定。更奈橹声催紧。堤树胧明孤月上，暗淡移船影。

旧事十年愁未醒。渐老可禁离恨。今夜谁知风露里，目断云空尽。
始生书怀三首
杨公远（宋代）

连年客里度生朝，自草新诗慰寂寥。
却喜窗前风景好，梅花初放雪初消。
答审知见贻
赵蕃（宋代）

昔我堕极南，去兹千万山。
见面夫岂易，附书良亦难。
官今听之归，连日乃获语。
洗苏尘埃怀，如久旱得雨。
君才日苍苍，略已千丈长。
计其所功用，可中栋与梁。
如我蓬艾等，怒长不尺寸。
秋风一摧折，仅可供束蕴。
宜君有声名，光彩益以新。
而我复何事，强谓诗穷人。
春秋了集义，诗笺复编类。
建有朱校书，婺有吕正字。
二公今儒先，名满天地间。
勿谓东家丘，睎颜人亦颜。
送同年刘又韩给谏假归涿州二首 其二
周照（清代）

桑乾日夜水流东，古道黄尘夕照中。为问当年庐子干，尚余漆室倚楹风。
失调名
佚名（宋代）

杨花飞絮。搅乱少年情绪。
愁
宋伯仁（宋代）

愁怀难画亦难诗，惟有流莺暗得知。
我亦无言莺不语，柳边相看立多时。
居拟苏武四首
汪元量（宋代）

棠棣本同根，苏葩亦相联。
谁谓忽远役，怀抱无由宣。
况我骨肉亲，与子枝叶连。
昔为双飞凫，今为孤飞鸢。
徘徊复彷徨，感激涕泗涟。
道路阻且远，四海霏尘烟。
鹡鴒恐失群，绕树何翩翩。
我有一斗酒，可以同笑言。
去去从此辞，努力云中鞭。
孟能静席上出四物分韵得牙背抓花字诗成赠
宋无（元代）

天女纤纤罢散花，婴儿一掌玉藏瑕。寒生钩弋两三指，春屈柔荑四五芽。

骸垢有疮肤起粟，臂风无力手长麻。老夫技痒烦消遣，休忤仙姑打蔡家。
送门客李秀才赴省试
韩维（宋代）

伤思易子闻前戒，务学求师是至言。
岂有车鱼延上客，欲将诗礼示诸孙。
青衿散后人千里，黄菊开时酒一尊。
壮岁雄图当自勉，未应长啸入苏门。
寄适安
胡仲弓（宋代）

别来不作故人书，堪笑痴翁懒有馀。世路每于平处险，交情多是密中疏。

梅花至老香犹在，竹节虽高心本虚。门对青山无一事，便教草长不须锄。
寄上金陵马右丞
林逋（宋代）

专席顷尝居宪府，拥旄寻亦别明庭。
金陵土著多蒙赖，分野三回见福星。
连窝驿次无名人韵
唐之淳（明代）

河连树色涵清浅，云漾天光照蔚蓝。过午觉来贪觅句，欲呼杯茗漱馀酣。
漳南十咏·齐云阁
蔡襄（宋代）

紫阁青梯压翠岑，春情秋思共登临。
雨岚供眼横千掌，星汉垂帘直半寻。
忍别朱栏真俗吏，独栖珍树祗仙禽。
当年人事多奇尚，拟托岩扃息寸心。
信美寺岑上人（一作司空图诗）
郑谷（唐代）

巡礼诸方遍，湘南颇有缘。焚香老山寺，乞食向江船。

纱碧笼名画，灯寒照净禅。我来能永日，莲漏滴阶前。
即事二首
刘克庄（宋代）

非人不暖岂其然，卷起桃笙设艾毡。
老物可憎吾顿觉，盛时一失汝堪怜。
有分香妓空遗臭，无散花魔莫恼禅。
多谢小处半规月，夜深长伴绛纱边。
清闲处士颂
黄庭坚（宋代）

至乐山中，嘉木之樾。
有人天游，风云为马，鸥鹭为舟。
有诗客李风，字之曰清闲处士。
而蜀有豪士王当，以为盖谢敷之流。
其清也不登市井之陇，其闲也不齅王公之勾。
傲睨万物，逍遥一丘。
身与长松共老，名与北斗俱休。
涪翁曰名之不称实也久矣，吾子何以是为哉。
书潞则失涿，谓鹰则化鸠。
故一以我为马，一以我为牛。
盖有有其实而不受，亦有无其实而固求者也。
常试为吾子道清闲之乎致乎。
水之为物，甚寒而极清。
郁为坚冰，得温而释，遍利诸生。
云之为物，无心而出岫穴。
风休雨息，反一无迹。
我观古人，以是为则。
若夫污泥浊水，与蛙同生，不溷其清。
自操井臼，日耕茺徼，未尝不闲。
惟有道者能藏於天，吾子何处焉。
清闲曰我无所用於世，而从所好。
惟水云与之忘老，何敢以为有道。
涪翁曰舐痔十乘，曹商自优，非君清流。
商财计得白圭，拟国以闲为慝。
虽然同一大梦，达者先觉。
方在蚁垤，忧乐计校也。
世无公孙侨孔仲尼，谁辨梦觉。
亦曰举世溷浊，惟我独清。
万法本闲，而人自扰扰尔。
留别米雍丘二首之二
贺铸（宋代）

好住楚公子，山林何处逢。
官身须自乞，俗眼可相容。
叔夜懒犹锻，伯鸾佣且舂。
多慙方禄隐，尔汝傲吴侬。
琴调相思引 寄怀宜寰宓三女弟
张友书（清代）

焚尾开残又送春。将雏燕子绕重门。愁怀谁遣，相伴只琴尊。

离思漫漫无晓夜。落花飞絮总销魂。不胜怊怅，新月送黄昏。
夏夜不寐
李以龙（明代）

暑气晚来收，空斋夜景幽。蝉鸣高木叶，船渡远江流。

月色窗疑曙，风声枕似秋。不眠思旧侣，心折此淹留。
眼儿媚
黄简（宋代）

画楼濒水翠梧阴。清夜理瑶琴。打窗风雨，逼帘烟月，种种关心。
当时不道春无价，幽梦费重寻。难忘最是，鲛绡晕满，蟫锦香沉。
元宵怀都城简胡令俊民时胡连夕在告
朱翌（宋代）

天豁晴光合，檐收雪汗乾。
灯期欣在候，火令不为难。
方喜春风动，犹怜暮色寒。
仙晨今夜乐，帝所旧年观。
郁郁卿云密，葱葱瑞气盘。
五门双阙耸，三岛十洲攒。
风伯清黄道，钩陈卫赤鸾。
声流车水快，花影烛龙蟠。
入望云裳举，低迷杂佩珊。
歌翻楼上下，人与月团栾。
夜色清凝露，香风静泛兰。
陆莲摇艳质，汤鲤转惊澜。
故国云天外，家风楚俗完。
良时亦竞作，游兴颇相干。
诸县丰登际，元戎礼数宽。
辍耕来野父，沽酒办余欢。
少问飞凫客，遥知道室安。
樵青能笑语，太白酌瀰漫。
要是弦堂宓，何妨花县潘。
黄庭须默课，灯录不重看。
羡子闭门坐，嗟予脚力殚。
醉归哦五字，一一待公刊。
中溪草堂
李时勉（明代）

双溪东南来，奔流自萦回。朝宗远势合，浩荡青如苔。

中溪旷望远原陆，十里人烟接乔木。比屋常闻弦诵声，高冈远见牛羊牧。

故人昔住横山前，宦游辞家经几年。归来爱此风景好，移居卜筑溪水边。

数椽粗朴也潇洒，窗户临溪瞰平野。屋里连床积简编，门前终日留车马。

种松艺竹环碧山，兰舟荡漾沧浪间。云龙仙人放鹤去，浣花野客钓鱼还。

羡君自是文章伯，归老林泉得閒适。问字人寻扬子居，息交谁访陶潜宅。

山田八月禾黍收，豪吟纵饮亦何求。舞回鸲鹆千峰曙，歌罢沧浪万顷秋。

由来胜地多山水，如此清幽能有几。开门独步少尘喧，但见青山白云起。

昔闻好是平泉庄，一时草木生辉光。只今零落竟何有，逢人唯说郑公乡。
句
王以宁（宋代）

人情十里白头浪，世事几番黄叶风。
与龄叟
陈著（宋代）

几年西崦寺，门藓路交藤。
龙象开禅席，钟鱼张法镫。
领徒耕趁雨，对客句裁冰。
我亦相忘者，慈云得屡登。
追和叔祖自述韵
胡震雷（宋代）

霅川疑狱独承当，敬远炎炎即馆凉。帝子几曾谋不道，相臣自弗肯包荒。

李猫初劾犹全命，梁犬重评竟断肠。甘死如饴行素志，岂知流入杀青香。
春雪
东方虬（唐代）

春雪满空来，触处似花开。
不知园里树，若个是真梅。
招谕有怀赠同行人（一作李乂诗）
李义府（唐代）

远游冒艰阻，深入劳存谕。春去辞国门，秋还在边戍。

轩车行未返，节序催难驻。陌上悲转蓬，园中想芳树。

蜀山自纷纠，岷水恒奔注。临泛多苦怀，登攀寡欢趣。

永夕飞淫雨，崇朝蒸毒雾。不求绥岭桃，宁美邛乡蒟.

白狼行欲静，骢马何常驱。愿接轺旆尘，联翩东北骛。
赠周东卿画鱼
文天祥（宋代）

观君潇湘图，起我濠上心。
短褐波涛旧，秋雨菰蒲深。
□□□赵载同游焦湖夜归作
萧颖士（唐代）

□□将泽国，淜腾迎淮甸。东江输大江，别流从此县。

仙尉俯胜境，轻桡恣游衍。自公暇有馀，微尚得所愿。

拈引间翰墨，风流尽欢宴。稍移井邑闲，始悦登眺便。

遥岫逢应接，连塘乍回转。划然气象分，万顷行可见。

波中峰一点，云际帆千片。浩叹无端涯，孰知蕴虚变。

往游信不厌，毕景方未还。兰□烟霭里，延缘蒲稗间。

势随风潮远，心与□□闲。回见出浦月，雄光射东关。

悠然蓬壶事，□□□衰颜。安得傲吏隐，弥年寓兹山。
泊舟贻潘少府
储光羲（唐代）

行子苦风潮，维舟未能发。宵分卷前幔，卧视清秋月。

四泽蒹葭卷，中洲烟火绝。苍苍水雾起，落落疏星没。

所遇尽渔商，与言多楚越。其如念极浦，又以思明哲。

常若千里馀，况之异乡别。
审交
孟郊（唐代）

种树须择地，恶土变木根。结交若失人，中道生谤言。

君子芳桂性，春荣冬更繁。小人槿花心，朝在夕不存。

莫蹑冬冰坚，中有潜浪翻。唯当金石交，可以贤达论。
马齧麦
孔武仲（宋代）

马齧麦，仆饮冰，
北风轩轩摇丘林，霖霪十日吁可惊。
南山喜见朝日升，寻阳北岸霜泥薄，
穷腊独为千里行。五里聊一止，
十里复一息。杨柳弄轻黄，
已作春颜色。川原入眼虽似快，
时节去家还可惜。齧麦不须饱，
饮冰勿畏寒。起鞭移担复五里，
帝乡即在须臾间。悠哉役夫勉桓桓，
征途几何莫永叹，亦莫悲歌行路难。
寄仲节金华牧二首
赵汝腾（宋代）

传闻议论异柯山，辨难何妨莫失欢。
试取景仁与君实，中和问答几书看。
溧水道中回寄子肃玉汝并属李晦庵八首
赵蕃（宋代）

抱关故悠悠，挂壁仍駸駸。
况此十日病，酒止诗废吟。
别来定安否，千万关我心。
季共见和前 其二
周紫芝（宋代）

禁中分赐尽甘腴，旋琢壶冰积雪肤。闻道风流黄阁老，长须遗送玉川奴。
送史景福
黄溍（元代）

十年相望各天涯，上幕新开鬓未华。日出公庭来雁鹜，风生老笔动龙蛇。

蜀乡路远春多雨，江国云深树有花。若见君家彭泽令，为言且莫问桑麻。
看雪
严参（宋代）

天远正难穷，楼高不堪倚。醉梦入江南，杨花数千里。
怪梦十首
方回（元代）

勤能将拙补，命辄与仇谋。
尚有江湖债，终无世俗愁。
已衰犹未死，欲去又还留。
万事鹅儿酒，诸公燕子楼。
夏日携尊大云山晚眺并寻白莲池诸迹
胡应麟（明代）

落日壶觞兴未回，飘然蓝舆问崔嵬。飞樯夹汉双流下，画槛浮空万堞开。

岸草似留湘客怨，池莲能识谢公来。翩翩白帢俱年少，搦管谁当作赋才。
隆兴甲申岁闰月游焦山
韩元吉（宋代）

荒村日晴雪犹积，系缆焦公山下石。
江翻断崖石破碎，瘞鹤千年有遗迹。
瘦藤百级跻上方，浮玉南北法中央。
樯午如林出烟浦，酒船远与帆低昂。
老鸱盘风舞江南，杀气淮南望中见。
神龙只合水底眠，为洗乾坤起雷电。
观音岩前竹十寻，大士不死知此心。
醉归更唤殷七七，賸种好花开鹤林。
读邵康节击壤集二十首 其十四
薛瑄（明代）

嵩山洛水旧神州，结屋天津景物幽。脩竹林中灵籁响，梧桐叶上露华流。

弄丸古意谁人识，戏笔新诗有客求。春煖秋凉出游处，无边清兴更悠悠。
八月十八日观潮
韦骧（宋代）

浙湍浩溔连溟渤，宵昼潮头卷沙出。中秋三日日欲西，一岁之潮盛今日。

雪山横亘截江来，巨浪翻空生倏忽。吴儿当此誇善泅，执炬扬旗徐出没。

旁观奚止动精爽，壮士为之犹股慄。由来习俗竞兹辰，士女欣然勇相率。

纷纷毕集绕长堤，翠盖成阴何栉密。邦侯乐众为开筵，歌管凌虚遏云物。

玉堂钜公临右席，宾主交辉映簪绂。注目应同济川念，赏心仍寓和民术。

区区下客久不逢，二纪光阴容易失。幸陪高会还旧观，聊解叹嗟挥老笔。
渔舟
杨万里（宋代）

绝小渔舟叶似轻，荻篷密盖不闻声。
无人无钓无蘘笠，风自吹船船自行。
幽步
释文珦（宋代）

僻好唯泉石，深居任草莱。
宁辞幽步远，且放好怀开。
绿树莺求友，青坡雉应媒。
因逢道人语，月出始能回。
偶感和百谷先生韵十五首 其四
何巩道（明代）

不因秋色亦凄凄，天自高时海自低。无垂杨处红帘出，有落花自白马嘶。

暝树低枝临水合，阴云拖脚到江齐。一声岂是渔郎笛，王仲宣楼倚日西。
梅花
王炎（宋代）

欲向花边把一杯，喜逢腊尽又春回。
直饶百岁为期限，能见梅花几度开。
题筹笔驿武侯祠
孙应时（宋代）

北出当年此运筹，悠然欹卧与神谋。
三军节制驯貔虎，千里餱神捷马牛。
汉业兴亡惟我在，蜀山重複遣人愁。
驿前风景应如旧，江水无情日夜流。
颂古四十八首
释慧开（宋代）

铁枷无孔要人担，累及儿孙不等闲。
欲得撑门并拄户，更须赤脚上刀山。
流河
斌良（清代）

问俗丁沽近，沧醪贱可斟。云光添壮色，蝉语亦乡音。

土沃林阴重，沙流河套深。谁家小层构，蹑屐试登临。
行次汉上
贾岛（唐代）

习家池沼草萋萋，岚树光中信马蹄。

汉主庙前湘水碧，一声风角夕阳低。
奉陪韩魏公燕王氏园亭席上赋诗留题二首 其一
强至（宋代）

脱去尘官一屣轻，十年世网羡冥冥。幽花笑晚新诗就，好鸟啼春宿酒醒。

辞客醉题红粉壁，相君高宴绿阴亭。邺人应怪三台畔，今夜光联处士星。
陈晞颜董漕湖南过零陵用简斋韵见赠次韵谢之
曾协（宋代）

平生志不在赢余，久拟挥毫赋遂初。
莫问倚墙空甔石，但令盈几足琴书。
幸存茅屋幽堪隐，况有清溪近可渔。
剩欲抽簪访松菊，要凭突兀看扶疏。
丈人观庙醮留题
王之望（宋代）

翠麓丹崖敞洞天，琼宫珠殿照云烟。
森罗壁绘推前辈，缥缈楼云见列仙。
朝斗坛边星象冷，步虚声内月华圆。
尘埃迥隔人间世，骨悚魂清夜不眠。
别妙湛
廖刚（宋代）

云游何所图，只为一大事。事了早归来，和我休歇去。
兰沧江
程本立（明代）

曾观樊绰云南志，今入兰沧江上舟。山自哀牢皆北向，水如弥渃尽南流。

乾坤瓮盎多蚊蚋，蛮貊襟裾类马牛。揽辔登高一回首，悠悠何处望神州。
和马大夫辟佛五首
胡宏（宋代）

贪真不去只谈空，近代禅林盛此风。
忧世最怜秦地老，指迷端有洽中公。
送梵才大师归天台
叶清臣（宋代）

江水望不极，杨花江面飞。
春风自无定，远客又言归。
景胜诗逾老，心冥语亦稀。
从来林下意，为谢北山薇。
南昌铁柱
韦骧（宋代）

南昌昔谓水浮州，铁柱支持事更幽。天地有炉劳一铸，蛟螭无穴解群忧。

槎牙露处几三尺，摇撼徒然踣万牛。人赖旌阳恩力大，此功何愧禹功优。
镇汤镇
释心月（宋代）

甜似黄连微带涩，苦如甘草略含辛。
一回点过一回别，只恐难瞒无舌人。
送李山人归山
陆畅（唐代）

来从千山万山里，归向千山万山去。

山中白云千万重，却望人间不知处。
重九前一日同王地官德华过袁太守山庄
吴俨（明代）

匹马来游五柳庄，主人浑不似柴桑。指天论事知多愤，击钵催诗觉太忙。

丹药未成留宿火，菊花将发待重阳。醉中激烈歌声起，不放行云过短墙。
四犯剪梅花 其二 寿王永叔秘监表兄
卢祖皋（宋代）

拟问扁舟，归来趁、蓬莱寿席。还又向、月城迢递，岁寒为客。多竹又期居已就，一川图画□堪觅。想玉笙、霜鹤拥蹁跹，真仙伯。
身早退，头翻黑。心最懒，闲偏适。更新来膝下，始看袍色。安石正多人望在，子公何用缄书力。但年年、把酒为梅花，寻消息。
诸葛庙
杜甫（唐代）

久游巴子国，屡入武侯祠。竹日斜虚寝，溪风满薄帷。

君臣当共济，贤圣亦同时。翊戴归先主，并吞更出师。

虫蛇穿画壁，巫觋醉蛛丝。欻忆吟梁父，躬耕也未迟。
续王础尘少莱子歌为屈翁山寿
陈恭尹（清代）

老莱子有五色衣，少莱子有五色笔。衣舞班斓有尽时，笔飞青简无穷日。

每常中夜起鸡声，亦曾草檄母窥屏。子年六十母九十，母头全白子全青。

阶前幼稚立四五，长者能文少者语。人生快意岂在多，莫惜堆盘献鸡黍。

君不见叔皮避地河西居，王命论成还著书。汉家纪传定义例，作者何必皆石渠。

平津六十初应诏，再至太常方见召。奇才伟貌众所推，得君何必皆年少。

君家有书非野史，碧血荧荧光透纸。笔端生气万古存，君与人人皆不死。

少莱子，老布衣，世上好恶多是非。三闾之后若无子，日月谁与争光辉。

请簪此笔立殿陛，可以上报三春晖。
长门怨
耿湋（唐代）

闻道昭阳宴，嚬蛾落叶中。清歌逐寒月，遥夜入深宫。
叠旧岁中秋帖子韵并令梁诗正蒋溥和之 其一
弘历（清代）

风清月白好秋閒，应节吟诗不可删。底事今宵轮见早，此山高外更无山。
咏秋兰
静诺（清代）

长林众草入秋荒，独有幽姿逗晚香。
每向风前堪寄傲，几因霜后欲留芳。
名流赏鉴还堪佩，空谷知音品自扬。
一种孤怀千古在，湘江词赋奏清商。
次韵子云寄杨仙姑酒绝句二首
韩元吉（宋代）

海上冰浆冠八州，旧传仙姥下层楼。
一樽压倒长安市，白堕青春未解愁。
和姚石甫春思
吴云骧（清代）

柳色依然作绿阴，帝城回首倍惊心。音书望绝云中雁，风雨魂惊海上琴。

最是五更怜梦少，那堪百舌唤春深。多情我亦如君思，苦忆寒天独拥衾。
鹧鸪天
葛胜仲（宋代）

婆律香深气味佳。玻璃仙碗进流霞。凝膏清涤高阳醉，灵液甘和正焙芽。

香染指，浪浮花。加笾礼尽客还家。贯珠声断红裳散，踏影人归素月斜。
感古十首
胡仲弓（宋代）

范蠡泛五湖，子房从赤松。
功成乞身退，明哲保令终。
彼美二丈夫，世异辙则同。
此道久不作，利欲尘相蒙。
急流不如返，失脚机穽中。
洞玄观
杨备（宋代）

葛玄功行满三千，白日骖鸾上碧天。
留得旧时坛宇在，后人方信有神仙。
次韵常元明寄侯元进
周紫芝（宋代）

丞哉风味似崔侯，松下行吟万事休。乱后只应堪一笑，官闲如此复何求。

看花欲下春衫泪，射月先忧塞草秋。赖有道人三昧句，为君一洗向来愁。
采莲曲 其二
张至龙（宋代）

拗落圆房响钏金，背人细数子藏深。不嫌到手多尖刺，祇怕伤人有苦心。
墨梅
释善珍（宋代）

水边烟外见横枝，画里寻思记旧诗。
只道老来风味减，铁心还自有愁时。
和虞退夫见贻生日诗韵
魏了翁（宋代）

路人笑我此何观，风飐渠江万顷寒。
历历圣贤心事在，从渠把画图看。
送退斋先生归武夷
林若存（宋代）

大运何茫茫，海桑逝不留。
武夷有乔木，虬枝尚相樛。
自昔擢巍科，为今阐大猷。
万里惮北上，三年喜南游。
长身古衣冠，庙眉了双眸。
虽与今人居，不与今人俦。
和风颜子春，泰山邹孟秋，
一双忧世泪，溅入银河流。
相期入圣城，舍子谁当优。
奈何弃我去，荦确归途修。
我欲断中流，去棹何悠悠。
我欲息天风。别袂何飕飕。
明晨君已远，晚岁吾何求。
恐无后会期，笑作来生谋。
雪屋为通上人作
李孝光（元代）

倒挽天河转翠微，玉虬鳞甲满天飞。道人结屋东边住，爱看晴花不掩扉。
试院杂诗五首 其三
朱熹（宋代）

穷秋一雨至，暂止复萧萧。曲沼寒流满，空庭凉叶飘。

闻钟怀故宇，览物属今朝。一咏归来赋，顿将形迹超。
己丑除日二首
苏辙（宋代）

阅遍时人身亦老，卷残旧历意茫然。
髭须白尽无添处，甲子重茫又十年。
酒俭不容时不醉，堂成且喜夜安眠。
春秋似是平生事，屋壁深藏付後贤。
题李谷宜观察云门话旧图
徐士霖（清代）

家住匡庐西，行迹遍南岳。一别三十年，胜景时追索。

苦被薄宦牵，久负归门约。旧雨怅彫零，笑言无由博。

卓哉李使君，襟怀殊落落。耻溷武林尘，远驾青齐鹤。

一鞭指云门，声闻弦歌作。君昔侍高堂，曾登此间阁。

父老与儿童，情话犹如昨。抚景念流光，慷慨图城郭。
太素雪中惠小桃
韩维（宋代）

细雪繁飘远近来，三冬佳气一朝回。
莫嫌天上琼花晚，元待人间粉艳开。